
Zárt ajtók mögül az emberek közé – a kultúrdiplomácia és a turizmus kapcsolatának fejlődése

Dolgozatomban azt vizsgálom, hogyan alakult át a kulturális diplomácia és az idegenforgalom viszonya az elmúlt évtizedekben, miként változott meg az előbbi alapvetően politikai elitekhez kötődő volta annak köszönhetően, hogy a kormányzatok felismerték, komoly szerepet tölthet be az országok imázsának formálásában és a turizmusban is.
 
Egy elméleten keresztül bemutatom azokat az összefüggéseket és kölcsönhatásokat, amelyek a két terület között fennállnak, valamint a nemzetközi irodalomnak a kérdéskörhöz kötődő iskoláit. Ezt követően a felállított modellt egy gyakorlati példán prezentálom, amely nem más, mint a kulturális diplomácia magyarországi intézményrendszere, különös tekintettel a Balassi Intézet kapcsolati hálójára és a Magyar Kulturális Intézetekre. Ezen belül kiválasztottam a New York-i intézetet és a 2009-es Magyar Kulturális Évadot, amely az Extremely Hungary / Csordultig magyar címet kapta. Általuk elemzem a lehetséges együttműködési formákat a turisztikai szektorral, a bennük rejlő lehetőségeket és az esetleges nehézségeket.
 
Kutatásom során elsősorban mélyinterjúkra támaszkodtam, amelyeket az egyes területek szakértőivel folytattam, továbbá áttekintettem a rendelkezésre álló hazai és külföldi szakirodalmat, valamint a beutazó turizmussal kapcsolatosan fellelhető statisztikákat is.
 
Arra a következtetésre jutottam, hogy a kulturális diplomácia és a turizmus összefonódása nagy jelentőséggel bír Magyarország nemzetközi kapcsolataiban és versenyképességének javításában. Mivel a magyar szakirodalom ezzel eddig alig foglalkozott, ezért dolgozatom egyik célja ennek a szakmai űrnek a betöltése, valamint alternatívák kidolgozása a kulturális diplomácia hatékonyságának fokozására és felhasználására a magyar idegenforgalom fellendítése és az ország nemzetközi hírnevének terjesztése érdekében.



